text: Fredericia-drenge vandt grand prix
  13 februar 2016 kl. 21.02
  Med sangen Soldiers of Love vandt det delvist lokale band Lighthouse X overraskende det danske melodi grand prix lørdag aften i Forum Horsens.
  Lighthouse X får den ære at repræsentere Danmark ved  det internationale grand prix senere i år i Stockholm.
  Her skal de optræde med deres sang Soldiers of Love, som lørdag aften skaffede dem en sejr i det danske melodi grand prix, som fandt sted i Forum Horsens. Trioen fik hele 42 pct. af stemmerne for deres vindersang.
  De to af medlemmerne af Lighthouse X, Martin Skriver og Johannes Nymark, mødtes på Musicalakademiet i Fredericia, og de dannede bandet sammen med Søren Bregendal, da de optrådte med High School Musical.
  Eurovision Song Contest 2016 finder sted i Globen i Stockholm i maj med semifinaler 10. og 12. maj og finale 14. maj. 43 lande deltager i arrangementet, som er nr. 61 i rækken af internationale grand prixs. Det er tredje gang, Stockholm er vært.
  